Gravenshoved-sagen fortsætter tilsyneladende med at vokse. I hvert fald har omkring ti tidligere elever fra den skandaleramte kostskole i løbet af den seneste uge henvendt sig til René Vinding Christensen og den gruppe af 85 tidligere kostskoleelever, han er talsmand for. - Først og fremmest spørger de mig, hvordan de kan være en del af gruppen, der modtager en undskyldning fra kommunen. De vil gerne registreres og komme ind i gruppen, forklarer René Vinding Christensen og fortsætter: - Indtil videre er deres beretninger i store og hele forskellige varianter af historier, vi har hørt fra tidligere. Man kan sige, at det er flere brikker til samme puslespil. Vil have 300.000 i erstatning I sidste uge kunne TV2 Nord fortælle , at gruppens advokat, Mads Pramming, er ved at rejse et erstatningskrav til Aalborg Kommune. - Hvis staten eller kommunen krænker menneskerettigheder, er der en standardinstans, der siger, at hver person skal have 300.000 kroner, og det er dét, vi skal i gang med at redegøre for og rejse krav for, sagde han. Og fordi sagen har kørt så længe, og gruppen af tidligere elever har været igennem vidneforklaringer til politiet, samt til den advokatundersøgelse, Aalborg Kommune har foretaget, er det ikke sådan lige at hive flere med ind, forklarer René Vinding Christensen. - Vi har nogle grundige overvejelser og en større fællessnak om det lige nu. Vi vil ikke afvise nogle, og det er vigtigt for os, at vi lytter til og tror på alle tidligere elever fra Gravenshoved. - Men sagen bliver ikke forsinket eller udsat. Så hvis de kommer undervejs, tager vi dem med i anden ombæring, så vi ikke får svigtet dem, der kommer frem nu. Hvorfor har de først henvendt sig nu? - For os tidligere Gravenshoved-elever fra Nordjylland, har sagen jo fyldt alt. Men udenfor  regionen har det jo ikke fået så voldsom en omtale. Så spreder historierne sig over tid, siger han og fortæller, hvordan der også kom en bølge af henvendelser fra tidligere elever tilbage i oktober 2021 , da Gravenshoved-eleverne første gang stod frem. Troværdighed er afgørende Der er store udfordringer forbundet med at dokumentere, hvem der har gået på Gravenshoved og hvornår, da Aalborg Kommune så vidt vides ikke ligger inde med registreringer på det. Derfor er det også en opgave for gruppen af tidligere Gravenshoved-elever at være sikker på, at dem, der henvender sig i sagen, har rent mel i posen. - Bekymringen fra udefrakommende kan jo være, at der kommer en masse rendende, der tror det er gratis penge, siger René Vinding Christensen og refererer til kravet om kompensation, gruppens advokat er ved at rejse mod Aalborg Kommune. - Men det er kun elever, der har været udsat for de her overgreb, som er en del af gruppen. For os har det hele vejen været troværdigheden, det handlede om. Vi har en opretholdt en høj selvjustits gennem det sidste halvandet år, fortsætter han og understreger, at de derfor tager en god dialog med de tidligere elever, der henvender sig. - Vi, der har været der, ved noget om de praktiske ting – så vi kan godt se, hvis der er nogle, der beskriver noget, der ikke stemmer overens med virkeligheden, siger han og slutter: - Men der er ikke nogle, der efterlades. Se TV2 Nords dokumentar om Gravenhoved-anklagerne her:

Referat:
De nye henvendelser bliver ikke en del af sagen mod Aalborg Kommune i første omgang, lyder det.